ประกาศคณะกรรมการประมงประจำจังหวัดนครราชสีมา เรื่อง กำหนดเขตพื้นที่รักษาพันธุ์สัตว์น้ำ พ.ศ. 2561
ประกาศคณะกรรมการประมงประจำจังหวัดนครราชสีมา
เรื่อง
กำหนดเขตพื้นที่รักษาพันธุ์สัตว์น้ำ
พ.ศ.
๒๕๖๑
 

โดยที่ที่จับสัตว์น้ำแม่น้ำมูล
บริเวณท้องที่ตำบลด่านเกวียน อำเภอโชคชัย จังหวัดนครราชสีมา เป็นแหล่งน้ำสำคัญที่ประชาชนได้ใช้ประโยชน์ในด้านการเกษตร
การประปา และการประมง
ซึ่งบริเวณดังกล่าวเป็นบริเวณที่เหมาะสมต่อการรักษาให้เป็นแหล่งที่อยู่อาศัย
แพร่ขยายพันธุ์ วางไข่และเลี้ยงตัวในวัยอ่อนของสัตว์น้ำ
เนื่องจากเป็นช่วงที่ระดับน้ำมีความลึกเหมาะสม มีน้ำขังตลอดปี
และมีรากไม้จำนวนมากเหมาะสำหรับเป็นที่หลบซ่อนอาศัยของสัตว์น้ำ
ประกอบกับชุมชนในท้องถิ่นมีความตระหนักถึงการอนุรักษ์ทรัพยากรธรรมชาติเพื่อให้คงอยู่เป็นแหล่งอาหารอย่างยั่งยืนต่อไป
ซึ่งหากปล่อยให้มีการทำการประมงได้อย่างเสรีโดยไม่มีพื้นที่ที่เป็นแหล่งหลบซ่อนอาศัยของสัตว์น้ำ
อาจทำให้ปริมาณสัตว์น้ำในแหล่งน้ำลดน้อยถอยลง และกระทบต่อความสมดุลตามธรรมชาติได้
จึงสมควรกำหนดมาตรการอนุรักษ์และบริหารจัดการให้เกิดความสมดุลทางธรรมชาติ
และรักษาทรัพยากรสัตว์น้ำและระบบนิเวศของแหล่งน้ำดังกล่าวไว้อย่างยั่งยืนตามหลักการป้องกันล่วงหน้า
ประกอบกับความในมาตรา ๕๖ แห่งพระราชกำหนดการประมง พ.ศ. ๒๕๕๘ บัญญัติห้ามมิให้ผู้ใดจับสัตว์น้ำในเขตพื้นที่รักษาพันธุ์สัตว์น้ำตามที่รัฐมนตรีหรือคณะกรรมการประมงประจำจังหวัดโดยอนุมัติรัฐมนตรีประกาศกำหนด

อาศัยอำนาจตามความในมาตรา
๒๘ วรรคหนึ่ง (๓) ประกอบมาตรา ๕๖ แห่งพระราชกำหนดการประมง
พ.ศ. ๒๕๕๘ คณะกรรมการประมงประจำจังหวัดนครราชสีมา
โดยอนุมัติรัฐมนตรีว่าการกระทรวงเกษตรและสหกรณ์ ออกประกาศไว้ ดังต่อไปนี้

ข้อ ๑ ให้ที่จับสัตว์น้ำแม่น้ำมูล
บริเวณท้องที่ตำบลด่านเกวียน อำเภอโชคชัย จังหวัดนครราชสีมา
ตามแผนที่แสดงแนวเขตที่กำหนด หมายเลข ๑/๓ ๒/๓ และ ๓/๓ แนบท้ายประกาศนี้
เป็นเขตพื้นที่รักษาพันธุ์สัตว์น้ำ

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๙ เมษายน พ.ศ. ๒๕๖๑
วิเชียร
จันทรโณทัย
ผู้ว่าราชการจังหวัดนครราชสีมา
ประธานกรรมการประมงประจำจังหวัดนครราชสีมา
[เอกสารแนบท้าย]

๑. แผนที่ท้ายประกาศคณะกรรมการประมงประจำจังหวัดนครราชสีมา
เรื่อง กำหนดเขตพื้นที่รักษาพันธุ์สัตว์น้ำ พ.ศ. ๒๕๖๑

(ดูข้อมูลจากภาพกฎหมาย)







พิมพ์มาดา/จัดทำ
๒๐
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๐๘ ง/หน้า ๑๒/๑๑ พฤษภาคม ๒๕๖๑